ครม.เว้นภาษีหนุนกองเรือไทย
ครม.ไฟเขียวมาตรการยกเว้นภาษีเงินได้หนุนนโยบาย “กองเรือไทย”
7 ธ.ค. 2554

ครม.ไฟเขียวมาตรการยกเว้นภาษีเงินได้หนุนนโยบาย “กองเรือไทย”
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบมาตรการภาษีเพื่อส่งเสริมการขยายและเพิ่มประสิทธิ ภาพกองเรือไทย พร้อมอนุมัติหลักการร่าง พ.ร.ฎ.ออกตามความในประมวลรัษฎากรว่าด้วยการลดอัตราภาษีและการยกเว้นรัษฎากร พ.ศ. ...
มาตรการภาษีดังกล่าวกำหนดให้ยกเว้นภาษีเงินได้สำหรับเงินได้ของบริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย และประกอบกิจการขนส่งสินค้าระหว่างประเทศ เฉพาะที่ได้จากการขายเรือเดินทะเลที่ใช้ในการขนส่งสินค้าระหว่างประเทศ 
ข้อกำหนด คือ ต้องนำเงินได้ดังกล่าวไปซื้อเรือลำใหม่ และมีการจดทะเบียนเป็นเรือไทยตามกฎหมายว่าด้วยเรือไทยภายใน 1 ปี ก่อนขายเรือเก่า หรือซื้อเรือลำใหม่ หรือนำไปต่อเรือลำใหม่ และนำไปจดทะเบียนเป็นเรือไทยตามกฎหมายว่าด้วยเรือไทยภายใน 2 ปี นับแต่วันที่ขายเรือลำเก่านั้น 
อย่างไรก็ตาม กรณีไม่สามารถดำเนินการจดทะเบียนเรือลำใหม่เป็นเรือไทยตามกฎหมายว่าด้วยเรือไทยภายใน 2 ปี นับแต่วันที่ขายเรือเก่า ให้อธิบดีกรมสรรพากรมีอำนาจขยายกำหนดเวลาดังกล่าวได้ เฉพาะกรณีที่มีหนังสือรับรองจากกรมเจ้าท่าว่าการต่อเรือใหม่มีกำหนดระยะเวลาแล้วเสร็จเกิน 2 ปี นับจากวันขายเรือเก่า 
กรณีเรือที่ซื้อใหม่ต้องมีอายุการใช้งานมาแล้วน้อยกว่าเรือที่ขายไป รวมทั้งเรือที่ซื้อใหม่และเรือที่ต่อใหม่ต้องมีระวางบรรทุกไม่น้อยกว่าเรือที่ขายไป 
และต้องแจ้งการขายเรือเก่า และการซื้อหรือการต่อเรือใหม่เป็นหนังสือต่ออธิบดีกรมสรรพากรภายใน 30 วัน นับแต่วันที่ขายเรือเก่านั้น หรือนับแต่วันที่จดทะเบียนเรือลำใหม่เป็นเรือไทย 
นอกจากนี้ ห้ามมิให้นำมูลค่าต้นทุนส่วนที่เหลือของเรือที่ขายไป ไปหักเป็นรายจ่ายในการคำนวณกำไรสุทธิหรือขาดทุนสุทธิ